**Družinsko bogoslužje 5. nedelja med letom**

Pri današnjem bogoslužju bodimo pozorni na težave v življenju. Ob težavah radi godrnjamo, se pritožujemo in si mislimo, da je vsega konec. Naj nas današnje bogoslužje spodbudi, da bi bili pogumni v sprejemanju križev in težav.

*Na mizi je križ, prižgana sveča.*

*Pripravimo tudi različne križe, ki jih izdela vsak sam in naj bodo čim bolj preprosti in različni, kot smo ljudje.*

*Primerno je, da začnemo s pesmijo : Svetel plamen naj gori… (zlasti prvo kitico, lahko tudi kakšno drugo primerno pesem)*

***Voditelj:*** V imenu Očeta in Sina in Svetega Duha. **Vsi:** Amen.

**Otrok:** V rokah držimo križe. Nekateri so večji, drugi manjši. Vsi pa so naši. Križi so podoba nas in našega življenja. Govore o naši ljubezni in sreči, pa tudi o naših preizkušnjah in težavah. (Vsi položijo svoje križe na mizo ob križu in prižgani sveči)

Voditelj: Naj nas današnje bogoslužje spodbudi, da bi bili bolj pogumni v sprejemanju križev in težav ter da bi vedno zaupali v Božjo pomoč. Obžalujmo vse trenutke, ko nismo bili dovolj pogumni in ko nismo dovolj zaupali Bogu!

Vsi: Vsemogočnemu Bogu in vam, bratje in sestre, priznam, da sem grešil v mislih, besedah in

dejanju, mnogo dobrega opustil in slabega storil. Žal mi je, zelo mi je žal. Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.

Voditelj: Usmili se nas, vsemogočni Bog, odpusti nam naše grehe in nas privedi v večno življenje.

Vsi: Amen.

Voditelj: Gospod, usmili se. Vsi: Gospod, usmili se.

Voditelj: Kristus, usmili se. Vsi: Kristus, usmili se.

Voditelj: Gospod, usmili se. Vsi: Gospod, usmili se.

*Voditelj:* Molimo. Bog, naš Oče, tvoja družina smo in ti si naša edina opora. Ponudi nam v pomoč svojo rešilno roko in je nikoli ne odmakni. Po našem Gospodu, Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. Vsi: Amen.

**Voditelj:** Poslušajmo berilo iz Jobove knjige ((Job 7,1-4.6-7)

*Nekdo od prisotnih, ali voditelj sam, prebere odlomek.*

Truda polne noči so večkrat človekov delež

Job je spregovóril in rekel: »Mar ni človek najemnik na zemlji in mar njegovi dnevi niso dninarjevi dnevi? Kakor hlapec hrepeni po senci, kakor dninar čaka na plačilo, tako so mi odmerjeni meseci, polni gorja, dodeljene so mi noči, polne trpljenja. Kadar grem spat, mislim, kdaj bom vstal, kadar komaj pričakujem večer, se naveličan premetavam do mraka. Moji dnevi so hitrejši kakor tkalski čolniček, minevajo brez upanja. Spomni se, da je moje življenje le dih, moje oko ne bo več videlo sreče.«

Poslušali smo Božjo besedo.

**Vsi:** Bogu hvala.

*Sedaj lahko vsak pove svojo misel, svoje mnenje, svoja vprašanja...*

*Sledijo prošnje*

*Prošnje*

**Voditelj:** Jezus ti vidiš kako smo ljudje v preizkušnjah nemočni. Dan za dnem potrebujemo tvojo pomoč. Zato prihajamo k tebi s svojimi prošnjami:

1. Jezus, Oče te je poslal na svet, da nam pomagaš v težavah in preizkušnjah. Bodi nam blizu zlasti takrat, ko trpimo.
2. Jezus, ti si doživljal težave življenja podobno kot mi. Nauči nas, da bomo znali s teboj sprejemati življenjske naloge in videti smisel preizkušenj v tebi.
3. Jezus, naloge v šoli in delo, ki ga opravljamo je velikokrat za nas pretežko. Potrebujemo pomoč. Odpri nam srce, da bomo znali priznati svojo nemoč in sprejeti pomoč, kakor, si jo ti sprejemal na križevem potu.
4. Jezus, veliko si pomagal bolnikom. Danes imaš na razpolago naše roke, da jim bodo pomagale. Zato te prosimo, podari nam veliko volje, da si bomo radi vzeli čas za bolnike ter jim pomagali v njihovih stiskah in težavah.
5. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
6. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
7. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Jezus, naš prijatelj in brat, ki si trpel, umrl in vstal od mrtvih. Izrekli in izročili smo ti svoje prošnje. Usliši jih in nas vodi po srečni poti življenja zdaj in vekomaj. **Vsi:** Amen.

**Voditelj:** Job nas je danes poučil, da je težave in preizkušnje mogoče premagati z Božjo pomočjo. Toda vemo, da je naša molitev večkrat nebogljena. Potrebujemo pomoč svojih bližnjih, ki se kaže tudi v molitvi, ko molimo drug za drugega. Prav danes se združimo v Gospodovi molitvi kot tisti, ki hočemo svoje srce razdajati bližnjemu, zanj moliti in mu z molitvijo pomagati iz stisk in težav.

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Molimo. Gospod, naš Bog, prosimo te, združi nas vse v Kristusu, da bomo z veseljem služili bližnjemu in tako svetu prinašali odrešenje. Po Kristusu, našem Gospodu.

**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Jezus ljubi vse otroke….(zlasti kitica Umrl je za vse otroke in Vstal je za vse otroke)